வேலை, வீடு, குடும்பம், ஓய்வு என்கிற நிப்பந்திக்கப்பட்ட வாழ்க்கை ஆயாசமாகிற தருணங்கள் எல்லோருக்குள்ளும் அவ்வப்போது முளைக்கும். அப்போது சாய்ந்து கொள்கிற ஒரு தோள் தேடும். அது எப்போதுமே நண்பர்களிடத்தில் மட்டுமே விரிந்து கிடக்கும். கிராமத்துச் சாவடிகள், பாலத்துச் சுவர்கள், டீக்கடை பெஞ்சுகள், ஆளரவமற்ற கட்டாந்தரைப் பொட்டல்கள் என அவரவர் சூழல்களுக்கேற்ப நெருக்கமான இருக்கைகள் போடப்பட்டு இருக்கும். பேசிக்கொண்டும், பாடிக்கொண்டும், அதிக நேரங்களில் மௌனங்களோடும் கனவுகள் மேல் பயணம் செய்யலாம். அப்படிப்பட்ட இடங்களில் ஒன்றாக ’ராஜ் டிஜிட்டலை’ அவன் திறந்து வைத்திருந்தான். இன்று பூட்டிகிடக்கிற அந்த அறைக்குள் சில புத்தகங்களோடு, நெஞ்சம் விம்முகிற பாடல்களும், தீராத நட்பும், சந்தோஷமும் நிறைந்து கிடக்கிறது. அவன் மட்டுமில்லை.